ג'ארד סנדרס האב

ג'ארד יאנג סנדרס האב (באנגלית: .Jared Young Sanders Sr; ) היה עיתונאי, עורך דין ופוליטיקאי אמריקאי מלואיזיאנה, איש המפלגה הדמוקרטית, שכיהן כחבר בית הנבחרים של לואיזיאנה בשנים 1892–1896 ובשנים 1898–1904 (מתוכן בארבע השנים האחרונות כיושב ראש הבית), לאחר מכן ועד 1908 כסגן מושל לואיזיאנה ה-25, לאחר מכן ועד 1912 כמושל לואיזיאנה ה-34, ולבסוף כחבר בית הנבחרים של ארצות הברית בשנים 1917–1921.
ראשית חייו
ג'ארד סנדרס נולד במחוז סנט מרי שבלואיזיאנה, כבנם של החוואי ג'ארד יאנג סנדרס השני ושל אליזבת (לבית וופורד) סנדרס. הוא למד בסנט צ'ארלס קולג' וב-1893 סיים לימודי בוגר אוניברסיטה בבית הספר למשפטים של אוניברסיטת טוליין. בשנים 1890–1893 הוא היה עורך העיתון "סנט מארי בנאר" בפרנקלין, לואיזיאנה. לאחר מכן הוא החל לעסוק בעריכת דין בעיר זו כשבמשרדו היה מאוחר יותר שותף דודנו, המושל לשעבר מרפי פוסטר.
קריירה פוליטית
ב-1892 נבחר סנדרס לבית הנבחרים של לואיזיאנה מטעם המפלגה הדמוקרטית, וכיהן בו עד שהובס בבחירות ב-1896. ב-1898 הוא היה נציג לוועידת החוקה של לואיזיאנה, שם הוא פעל לשלילת זכות ההצבעה מהאפרו-אמריקאים. באותה שנה הוא נבחר שוב לבית הנבחרים של לואיזיאנה, ושנתיים לאחר מכן הוא היה ליושב הראש שלו. ב-1904 הוא נבחר כסגן המושל, תפקיד בו הוא כיהן עד 1908.
מושל לואיזיאנה
באותה שנה נבחר סנדרס כמושל לואיזיאנה, והיה הראשון שנבחר לתפקיד זה במסגרת החוק החדש של המדינה לבחירות מקדימות. לאחר שניצח בבחירות המקדימות של הדמוקרטים, הוא ניצח בבחירות הכלליות כשגרף 66,066 קולות בהשוואה ל-7,617 הקולות של מועמד המפלגה הרפובליקנית הנרי נ. פר, ו-1,247 הקולות של מועמד המפלגה הסוציאליסטית ג'. ו. ברנס. ב-20 במאי 1908 הושבע סנדרס כמושל לואיזיאנה ה-34. הוא הציג רעיונות לכמה צעדי חקיקה בנאום ההשבעה שלו, אך מתוכם אישר בית המחוקקים רק שלושה: חוק לאיסור הימורים במרוצים, חוק בנוגע להעסקת ילדים, וחוק לפיקוח על ברים. במושב בית המחוקקים הבא עברו כמה הצעות חוק שיזם סנדרס, כולל חוקים שנגעו להחזר החוב המדינתי, תשלום גמלאות לוותיקי צבא הקונפדרציה, והטלת מס עבור מימון סלילת כבישים. המיזם האחרון לא צלח באופן משמעותי בשל אי-הצלחה בגיוס כספים מספיקים למערכת הכבישים. עם מותו של הסנטור סמואל מקאנרי, בחר בית המחוקקים של לואיזיאנה ביולי 1910 בסנדרס כמחליפו. עם זאת, סנדרס נשאר בתפקידו כמושל, ובאוגוסט אותה שנה הוא החל בקידום מועמדותה של ניו אורלינס כאתר האפשרי לקיום התערוכה העולמית פנמה-פסיפיק , אך על אף מאמציו התערוכה התקיימה לבסוף בסן פרנסיסקו. שארית תקופת כהונתו של סנדרס כמושל עמדה בסימן שיפורים בחינוך הציבורי, בעיקר בזכות מאמציו של המפקח הראשי המדינתי על החינוך, ט. ה. האריס. באותה תקופה היה בחוקת לואיזיאנה סעיף הגבלת כהונה, ולפיכך סיים סנדרס את כהונתו כמושל ב-20 במאי 1912.
חבר בית הנבחרים של ארצות הברית
לאחר סיום כהונתו כמושל פתח סנדרס משרד עורכי דין בניו אורלינס. בהמשך הוא עבר לבוגלוסה, וב-1916 נבחר לבית הנבחרים של ארצות הברית מטעם מחוז הקונגרס השישי של לואיזיאנה, וכיהן בו בשנים 1917–1921. ב-1921 הוא גם היה נציג לוועידת החוקה של לואיזיאנה, וב-1924 היה נציג לוועידת הארצית של הדמוקרטים.

לקראת תום הקריירה הפוליטית שלו, היה סנדרס חלק מקואליציית מתנגדיו של יואי לונג במפלגה הדמוקרטית בלואיזיאנה. באחד המקרים התכתשו השניים פיזית בלובי של מלון רוזוולט בניו אורלינס.
חיים אישיים
ב-1891 נשא סנדרס לאישה את עדה ורוניקה שאו, ולשניים נולד בן אחד, ג'ארד יאנג סנדרס הבן , שגם הוא כיהן כחבר בית הנבחרים של ארצות הברית. השניים התגרשו ב-1912, וב-1916 נישא סנדרס בשנית לאמה דיקינסון.

ג'ארד סנדרס האב נפטר בבאטון רוז' ב-23 במרץ 1944. הוא נטמן בבית הקברות של פרנקלין.
לקריאה נוספת
 Sobel, Robert, and John Raimo, eds. Biographical Directory of the Governors of the United States, 1789–1978, Vol. 2 Westport, Conn.; Meckler Books, 1978, pp. 578-579

קישורים חיצוניים

 ג'ארד סנדרס האב באתר אגודת המושלים הלאומית 

 ג'ארד סנדרס האב באתר The Political Graveyard 


הערות שוליים

קטגוריה:אמריקאים ילידי לואיזיאנה
קטגוריה:מושלי לואיזיאנה
קטגוריה:מושלי מדינות ארצות הברית מהמפלגה הדמוקרטית
קטגוריה:סגני מושלי לואיזיאנה
קטגוריה:חברי בית הנבחרים של ארצות הברית מלואיזיאנה
קטגוריה:חברי בית הנבחרים של ארצות הברית מטעם המפלגה הדמוקרטית
קטגוריה:חברי בית המחוקקים המדינתי של לואיזיאנה
קטגוריה:עורכי עיתונים אמריקאים
קטגוריה:בוגרי בית הספר למשפטים באוניברסיטת טוליין
קטגוריה:עורכי דין אמריקאים במאה ה-19
קטגוריה:עורכי דין אמריקאים במאה ה-20
קטגוריה:אמריקאים שנולדו ב-1869
קטגוריה:אמריקאים שנפטרו ב-1944